**PRIOPĆENJE ZA MEDIJE**

Poduzetnici iz Istre iskoristili ukupno 125 milijuna kuna bespovratnih sredstava

PULA, 16. listopad 2018. – Mala i srednja poduzeća iz Istarske županije od 2015. godine do danas iskoristila su 125 milijuna kuna bespovratnih sredstava iz Europskog fonda za regionalni razvoj kroz poticaje Ministarstva gospodarstva, poduzetništva i obrta.

Najviše bespovratnih sredstava dodijeljeno je poduzetnicima kroz poziv „Kompetentnost i razvoj MSP-a“ – čak 63 milijuna kuna, dok su kroz poziv „Podrška razvoju malih i srednjih poduzeća u turizmu povećanjem kvalitete i dodatne ponude hotela“ istarski poduzetnici osigurali 31 milijun kuna. Značajna sredstva dodijeljena su i za razvoj poslovne infrastrukture u Istarskoj županiji.

Poduzeća iz Istarske županije koja su ostvarila pojedinačno najveće bespovratne potpore su dva poduzeća iz Novigrada – Vega A.T.S. s odobrenih 12,6 milijuna kuna i Arrow d.o.o. s odobrenih 12,3 milijuna kuna.

Ministarstvo gospodarstva, poduzetništva i obrta do danas je objavilo ukupno 27 poziva na dostavu projektnih prijedloga vrijednosti 5,4 milijarde kuna, od čega je kroz 19 poziva, iznos od 4,5 milijarde kuna direktno stavljen na raspolaganje poduzetnicima, dok su ostali pozivi usmjereni unaprjeđenju poduzetničke infrastrukture. Uz to, ministarstvo je do sada odobrilo financiranje za 2071 projekt kojima je dodijeljeno 3,4 milijarde bespovratnih sredstava čime se planira otvoriti više od 8700 radnih mjesta.

Do kraja ove godine ministarstvo planira objaviti još 4 natječaja u vrijednosti 1,5 milijarde kuna namijenjenih poduzetnicima. Spomenutim natječajima se planira potaknuti poduzetnike kako bi ulagali u infrastrukturu i opremanje kapaciteta, transfer tehnologije te istraživanje i razvoj za unaprjeđenje postojećih i stvaranje novih proizvoda i usluga u sklopu sektora povezanih s prioritetima S3 Strategije.

*Ministarstvo gospodarstva, poduzetništva i obrta*

*javnost@mingo.hr*